हिन्दुस्तान के सर्वेक्षण में दिलचस्प रूप से हमारे पाठकों ने कैटरीना कैफ को हिन्दुस्तान का नगीना बताया। कैटरीना को इस सर्वेक्षण में सबसे ज्यादा 25.50 फीसदी मत मिले। मिस्टर परफेक्शनिस्ट की छवि वाले आमिर खान 14.33 फीसदी मत पाकर दूसरे नंबर पर रहे। पिछले लगभग चालीस सालों से लगातार अभिनय कर रहे अमिताभ बच्चन ने युवाओं को टक्कर देते हुए अक्षय कुमार के बराबर 14.12 फीसदी मत हासिल किये। भारतीय संगीत को विश्व फलक तक ले जाने वाले और आस्कर पुरस्कार जीतने वाले संगीतकार एआर रहमान को 9.41 फीसदी मत मिले। यह इस बात का संकेत भी है कि भारतीय जनमानस शायद संगीत के प्रति अभी बहुत ज्यादा गंभीर नहीं हुआ है। लेकिन कैटरीना का नंबर वन का सिंहासन हासिल करना इसलिए भी अहम है क्योंकि वह ब्रिटेन की नागरिक हैं। उनकी मां ब्रिटिश मूल की और पिता कश्मीरी भारतीय मूल के हैं।